SKRIFTLIG FORESPØRGSEL E-0042/03

af Ilda Figueiredo (GUE/NGL) til Kommissionen

(21. januar 2003)

Om: Virksomhedsflytning, omstruktureringer og beskyttelse af beskæftigelsen

I de portugisiske medier er det for nylig (Expresso af 19. oktober 2002) blevet oplyst, at den japanske gruppe, Yazaki Saltano, seriøst overvejer at lukke sine kabelanlæg i Gaia og Ovar, som tilsammen beskæftiger næsten seks tusinde, overvejende yngre arbejdstagere.

Ifølge fagforbundet Sindicato dos Trabalhadores das Indústrias do Norte har ledelsen i de portugisiske virksomheder dementeret oplysningen, men den har bekræftet, at der skal ske en reduktion af personalet uden dog at oplyse et præcist antal.

Da ledigheden i Portugal stiger dag for dag, er det vigtigt at hindre, at den bliver endnu større.

Derfor bedes Kommissionen besvare følgende spørgsmål:

1. Er der i Portugal eller i noget andet EU-land blevet ydet finansiel støtte til den japanske gruppe Yazaki Saltano?

2. Hvilke foranstaltninger påtænker Kommissionen at træffe for at sikre beskæftigelsen på baggrund af de talløse virksomhedsflytninger og omstruktureringer, som de multinationale virksomheder gennemfører og den ledighed, dette medfører i lande som Portugal?

Svar afgivet på Kommissionens vegne af Anna Diamantopoulou

(7. marts 2003)

Kommissionen kan meddele det ærede medlem, at virksomheden Yasaki Saltano har modtaget følgende tilskud i Portugal inden for rammerne af Den Europæiske Socialfond:

- Forhenværende fond

DAFSE (Departamento para os Assuntos do Fundo Social Europeu) i 1988 modtog gruppen 108 907 495 PTE i forbindelse med ansøgning nr. 881079 P1 og 881086 P1, og i 1989 modtog gruppen 171 483 668 PTE i forbindelse med ansøgning nr. 890617 P1 og 890694 P1.

- Fællesskabsstøtteramme I

I 1990 modtog gruppen støtte fra Insituto do Emprego e Formação Profissional (IEFP): projekt nr. 2/90 1 097 064 PTE, og i 1993 støtte fra Programa especifico para o Desenvolvimento Industrial Português (PEDIP): projekt nr. 6431/90 7 616 008 PTE.

- Fællesskabsstøtteramme IIGruppen modtog via Beskæftigelsescentret i Aveiro (IEFP) følgende ESF-tilskud:

- i 1994 modtog gruppen 24 409 EUR fra det operationelle program Erhvervsuddannelse og Beskæftigelse (PESSOA) til en række beskæftigelses- og uddannelsesprogrammer i forbindelse med foranstaltningen Jobkvalificering og grunduddannelse

- i 1999 modtog gruppen 5 504 EUR i forbindelse med underprogrammet for økonomisk og social integration af ugunstigt stillede grupper (Integrar) under det operationelle program Sundhed og Social Integration til rehabiliteringsprojekter i forbindelse med foranstaltningen Social og økonomisk integration af mennesker med handicap.

Kommissionen har sendt de andre medlemsstater en anmodning om oplysninger om eventuel udbetaling af fællesskabsstøtte til Yasaki Saltano. Kommissionen holder det ærede medlem orienteret om sagens gang.

I forbindelse med det ærede medlems andet spørgsmål skal det påpeges, at Rådets direktiv 98/59/EF(1) om kollektive afskedigelser indeholder regler om information og høring af arbejdstagernes repræsentanter i tilfælde, hvor arbejdsgiveren påtænker at foretage kollektive afskedigelser. Konsultationerne gennemføres i god tid og skal i det mindste dreje sig om mulighederne for at undgå eller begrænse de kollektive afskedigelser samt for at afbøde følgerne af disse ved hjælp af sociale ledsageforanstaltninger. Disse foranstaltninger tager navnlig sigte på støtte til omplacering eller omskoling af de afskedigede arbejdstagere.

Hvad angår udflytning af virksomheder er Kommissionen fortaler for, at virksomhederne altid skal tage hensyn til de konsekvenser, deres beslutning om udflytning kan få for de ansatte og for de sociale og regionale forhold. Dette er for nylig blevet understreget i Kommissionens meddelelse om Virksomhedernes sociale ansvar: Virksomhedernes bidrag til bæredygtig udvikling(2).

Ydermere opfordrede Kommissionen de europæiske arbejdsmarkedsparter til at indlede en dialog om midler til at foregribe og forvalte ændringer med henblik på at anvende en dynamisk indgang til de sociale og arbejdsmarkedsrelaterede aspekter.

(1) Direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser, EFT L 225 af 12.8.1998.

(2) KOM(2002) 347 endelig udg.